На основу члана 155. став 5. и члана 161. став 5. Закона о пензијском и инвалидском осигурању (,,Службени гласник РС”, бр. 34/03, 64/04 – УС, 84/04 – др. закон, 85/05, 101/05 – др. закон и 63/06 – УС),

Министар рада и социјалне политике доноси

**ПРАВИЛНИК**

**о начину подношења доказа о броју регистрованих чланова удружења пензионера**

„Службени гласник РС“, број 99 од 2. новембра 2007.

Члан 1.

Овим правилником уређује се начин подношења доказа о броју регистрованих чланова удружења пензионера која су основана на нивоу Републике Србије и која имају више од 50.000 регистрованих чланова.

Члан 2.

Поднесак са доказом о броју регистрованих чланова – удружења пензионера подносе министарству надлежном за послове пензијског и инвалидског осигурања (у даљем тексту: Министарство).

 Члан 3.

Поднесак са доказом о броју регистрованих чланова садржи печат и потпис овлашћеног лица удружења пензионера.

Уз поднесак са доказом о броју регистрованих чланова из става 1. овог члана прилаже се:

1) акт о оснивању или статут удружења пензионера;

2) изјава удружења пензионера о броју регистрованих чланова потписана од овлашћеног лица;

3) списак регистрованих чланова удружења пензионера.

Члан 4.

Уколико су испуњени сви потребни услови, Министарство писменим путем обавештава удружење пензионера да поднесак садржи доказ о броју регистрованих чланова.

Члан 5.

Уколико се број регистрованих чланова удружења пензионера смањи тако да буде мањи од 50.000, удружење пензионера дужно је да о томе обавести Министарство најкасније у року од осам дана од дана утврђене промене.

Члан 6.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од 1. јануара 2008. године.